Heuning :: mens, ken jou plek
God en die mens … die mens is skepsel van God. Die mens is 'n nietige wese, maar o tog, soms só uitgesproke! Kom jy ook agter hoe ongelooflik uitdagend sommige mense met God raak? Ons as mens is aanhoudend besig om ons posisie teenoor God te probeer vind, en ons raak soms só aanmatigend. Aan die een kant is daar die ongelowiges wat blatant die Here belaster, Sy Godheid van die tafel probeer afvee, mense wat hulleself openlik as ateïste verklaar, en uiters roekeloos met die Here omgaan. Daar is 'n ander kant ook: die kant waar hoogs geleerdes (selfs ook teoloë) nog die Here se naam sal noem, maar reeds die inhoud van die Bybel totaal verwerp, en dan juis dít wat ons anker is, nl. Jesus se maagdelike geboorte, Sy opstanding uit die dood, Sy Koningskap, en Sy wederkoms. Dit lyk my die mens raak by die dag meer roekeloos! Ydellike gebruik van God se Naam en sommer openlike Godslastering. Die mens ken nie meer sy plek voor God nie. Ek wonder soms wat gaan gebeur as iemand nog so verwaand en uitgesproke is en die Here staan skielik voor hom? Jy sien, die heiligheid van God, Sy soewereiniteit, Sy almag en alomteenwoordigheid word ernstig en in die openbaar deur mense uitgedaag. Dit lyk selfs of dit 'n soort magspel geword het.
Toe het die Here vir Job aangespreek uit 'n stormwind uit:
"Wie is dit wat besig is om my bedoelinge te dwarsboom met woorde wat getuig dat hy geen insig het nie?
Wie het die aarde afgemeet? Weet jy dit? Wie het 'n maatlyn oor hom gespan?
Jes 45:9-13 Ellende wag vir hom wat die Een verwyt wat hom gevorm het, 'n potskerf tussen potskerwe van klei. Durf die klei vir die een wat dit vorm, sê: "Wat maak jy?" Durf wat jy gemaak het, van jou sê: "Hy kan nie sy hande gebruik nie!"
Ellende wag vir hom wat vir sy pa sê: "Waarom verwek u 'n kind?" of vir sy ma: "Waarom bring u 'n kind in die wêreld?"
"Wil jy 'n saak maak teen die Almagtige en Hom bestraf? Wil jy vir God teregwys? Antwoord Hom dan!"
"Ek is nie opgewasse teen U nie. Hoe sou ek U kon antwoord? Ek sal liewer stilbly.
Ek het gepraat, maar ek kon nie 'n antwoord vind nie, ek het weer geprobeer, maar nou sal ek stilbly."